Title: MDPT SR iniciovalo uvedenie týchto dohôd do súladu s danou smernicou vo forme dodatkov k pôvodným dohodám
Author: OI
Company: MDPT

Návrh postupu na zabezpečenie súladu medzinárodných zmlúv
v oblasti dopravy, pôšt a telekomunikácií so záväzkami 
Slovenskej republiky vyplývajúcimi z jej členstva v Európskej únii

Cieľom predkladaného materiálu je zabezpečiť súlad medzinárodnej zmluvnej základne Slovenskej republiky v oblasti dopravy, pôšt a telekomunikácií so záväzkami vyplývajúcimi z členstva v Európskej únii. 

MDPT SR  iniciovalo zosúladenie dohôd o medzinárodnej cestnej doprave (so Slovinskom, Bieloruskom a Litvou) s platnou legislatívou EÚ v roku 2001 vo forme dodatkov k pôvodným dohodám. Išlo o dohody, ktoré boli uzavreté pred vydaním Smernice Európskeho parlamentu a rady 99/62/ES zo 17. júna 1999 o poplatkoch za používanie určitej dopravnej infraštruktúry ťažkými nákladnými vozidlami. Dodatok k dohode so Slovinskom je v štádiu ratifikácie, ktorej ukončenie sa predpokladá do vstupu SR do EÚ. Prípravu dodatku k dohode s Litvou možno po vzájomnej dohode a vzhľadom na vstup oboch štátov do EÚ zastaviť. Zmena dohody s Bieloruskom, ktorá má charakter medzivládnej dohody, sa predkladá na schválenie v tomto materiáli (Príloha č.3) s cieľom urýchlenia procesu jej prípravy na podpis. 
V nadväznosti na čl. 11 dohody s Francúzskom, čl. 8 dohody s Portugalskom, čl. 11 dohody s Litvou a čl. 13 dohody so Švédskom je potrebné, aby cestnú daň (daň z vozidiel) platili v SR len slovenskí dopravcovia (Smernica Európskeho parlamentu a rady 99/62 zo 17. júna 1999 o poplatkoch za používanie určitej dopravnej infraštruktúry ťažkými nákladnými vozidlami). To bude zabezpečené novelou zákona č. 472/2002 Z. z. o medzinárodnej pomoci a spolupráci pri správe daní a o zmene a doplnení zákona č.366/1999 Z. z. o daniach z príjmov v znení neskorších predpisov, ktorou MF SR bude novelizovať zákon č.87/1994 Z. z. o cestnej dani v znení neskorších predpisov v časti pre medzinárodnú premávku, ktorá vstupom do EÚ stratí v zákone o cestnej dani opodstatnenie.
Dohody o cestnej doprave uzavreté medzi SR a členskými štátmi EÚ zostanú v platnosti a budú platiť pre dopravcov v cestnej nákladnej doprave na tzv. treťoštátne prepravy do a z nečlenských štátov EÚ. V pravidelnej a nepravidelnej doprave sa bude podľa nich postupovať v prípadoch, že pôjde o pravidelné linky so zastávkami na územiach nečlenských štátov EÚ a v prípadoch nepravidelnej autobusovej dopravy vtedy, ak nečlenské štáty nie sú členmi Dohody INTERBUS. Ostatná problematika je upravená v nariadeniach rady, ktoré budú mať na základe čl. 7 ods. 2 Ústavy Slovenskej republiky prednosť pred zákonmi Slovenskej republiky. Dohody o cestnej doprave s nečlenskými štátmi EÚ (Bielorusko, Albánsko, Turecko, Bosna a Hercegovina, Sýria, Juhoslávia, Nórsko a Macedónsko) zostanú vo vzťahu k SR naďalej v platnosti, pretože EÚ nemá s nimi uzavretú žiadnu dohodu o cestnej doprave.
 	Pre oblasť kombinovanej dopravy má MDPT SR uzavretých osem medzivládnych bilaterálnych dohôd s s Českom, Maďarskom, Lotyšskom, Poľskom, Rakúskom, Slovinskom, Chorvátskom a Bulharskom. Od 1. 5. 2004 bude pre členské štáty EÚ záväzná Smernica č. 92/106/EHS zo 7. decembra 1992. Diplomatickou cestou sa obrátime na tieto štáty, kde upozorníme na rozporné ustanovenia a navrhneme ich zrušenie formou výmeny diplomatických nót. V prípade záujmu o riešenie ostávajúcich problémov kombinovanej dopravy, ktoré nie sú upravené právnymi predpismi EÚ, môžeme pripraviť nové dohody. Takým problémom môže byť stanovenie výnimky z platenia poplatku za používanie cestnej infraštruktúry v koncových úsekoch kombinovanej dopravy vykonávanej po cestných komunikáciách.
Pokiaľ ide o vzťahy medzi EÚ a tretími štátmi v oblasti dohôd o leteckej doprave, tieto otázky nie sú v súčasnosti doriešené. Slovenská republika bude rešpektovať rozhodnutia, ktoré budú prijaté Európskou komisiou. Európsky súdny dvor dňa 5. novembra 2002 rozhodol, že uzatvorením “open skies” dohôd o leteckej doprave porušili Dánsko, Švédsko, Fínsko, Belgicko, Luxembursko, Rakúsko a Nemecko vonkajšiu kompetenciu EÚ a pravidiel ES v oblasti stanovenia taríf na trasách v rámci ES a počítačových rezervačných systémov. Európsky súdny dvor taktiež rozhodol, že ustanovenia o vlastníctve a kontrole leteckých spoločností zahrnuté do bilaterálnych dohôd uzatvorených medzi USA a uvedenými členskými štátmi, ako aj Spojeným kráľovstvom, sú diskriminačné a znamenajú porušenie práva zakladať letecké spoločnosti. 

V tejto súvislosti MDPT SR obdržalo predbežné návrhy dodatkov k dohodám o leteckej doprave. Medzitým však EK vytvorila Zvláštny výbor pre rokovania s tretími krajinami a vonkajšie záležitosti EÚ v oblasti civilného letectva, ktorý rokovaním v dňoch 1. – 2. októbra 2003 vo Washingtone začal proces nápravy uvedenej právnej situácie vo vzťahoch EÚ – USA. SR sa zúčastňuje niektorých poradných prípravných zasadaní Zvláštneho výboru a v oblasti dohôd o leteckých dopravných službách s tretími štátmi urobí potrebné kroky kopírujúc opatrenia členských štátov EÚ. Súčasná pozícia je taká, že by sa dohody s tretími štátmi (Príloha č. 1) modifikovali podľa odporúčaní Európskej komisie, v závislosti od potrieb a záujmov Slovenskej republiky. Ak by návrh na modifikáciu nebol prijatý, navrhneme druhej zmluvnej strane ukončenie platnosti dohodou zjednanou výmenou nót, príp. jednostrannú výpoveď, s cieľom dodržať záväzky vyplývajúce z členstva v EÚ. V prípade dohôd uzavretých s členskými štátmi EÚ, Nórskom a Švajčiarskom, od 1. 5. 2004 sa bude sa uplatňovať legislatíva EÚ.

Dohodou, ktorá je v rozpore s legislatívou EÚ je Dohoda medzi vládou Československej socialistickej republiky a vládou Zväzu sovietskych socialistických republík o spolupráci pri predchádzaní činom nezákonného zasahovania do činnosti civilného letectva podpísaná v Prahe 14. decembra 1981. Ukrajina prevzala túto dohodu sukcesiou a zostala v platnosti vo vzťahoch medzi Slovenskou republikou a Ukrajinou. Podľa dohody a dodatkového protokolu k nej sa na všetky lietadlá s registráciou jednej zmluvnej strany, ktoré vo vzdušnom priestore druhej zmluvnej strany stratili rádiové spojenie a pozemnými stanovišťami riadenia letovej prevádzky a stratili trať letu, majú považovať za lietadlá, ktoré sú objektom protiprávneho zasahovania. Dohoda tiež obsahuje ustanovenia o možnosti príchodu zásahovej jednotky štátu registrácie uneseného lietadla na územie druhej zmluvnej strany k vykonaniu zásahu, ak toto lietadlo na území druhej zmluvnej strany pristálo. Na vykonávanie dohody boli u príslušných orgánov riadenia letovej prevádzky, letísk a policajných zložiek vytvorené príslušné metodické pokyny, pracovné nariadenia a rozkazy, ktoré však boli po roku 1990 zrušené, avšak bez vypovedania dohody. Preto uvedenú dohodu navrhujeme v tomto materiáli zrušiť (Príloha č. 2) vzájomnou dohodou formou diplomatickej nóty. V prípade, že druhá strana nebude súhlasiť s ukončením platnosti zmluvy dohodou, uplatníme možnosť jednostrannej výpovede.
Pokiaľ ide o dohody s tretími štátmi, MDPT SR sa bude riadiť ustanovením článku 6 ods. 10 Aktu o podmienkach pristúpenia, podľa ktorého : “Nové členské štáty prijmú v rozsahu nesúladu dohôd medzi jedným alebo viacerými novými členskými štátmi na jednej strane a jednou alebo viacerými tretími krajinami na strane druhej so záväzkami vyplývajúcimi z tohto aktu potrebné kroky na odstránenie vzniknutého nesúladu. Ak sa nový členský štát stretne s ťažkosťami pri úprave dohody uzavretej pred pristúpením s jedným alebo viacerými štátmi, odstúpi od tejto dohody v súlade s podmienkami v nej ustanovenými.”